SL Uradni list Evropske unije C 140/27

Tožba, vložena 17. aprila 2007 – Francija proti Komisiji

(Zadeva T-116/07)

(2007/C 140/48)

Jezik postopka: francoščina

Stranki

Tožeča stranka: Francoska republika (zastopnika: G. de Bergues in S. Ramet, zastopnika)

Tožena stranka: Komisija Evropskih skupnosti

Predlogi tožeče stranke

— razglasitev izpodbijane odločbe v celoti;

— naložitev plačila stroškov Komisiji.

Tožbeni razlogi in bistvene trditve

Svet je z odločbo z dne 30. junija 1997, sprejeto na podlagi predloga Komisije, državam članicam dovolil, da za nekatera mineralna olja, če so uporabljena v posebne namene, uporabljajo ali še naprej uporabljajo obstoječe nižje trošarinske stopnje ali oprostitve plačila trošarine v skladu s postopkom, predvidenim v Direktivi 92/81/EGS (1). Svet je s štirimi zaporednimi odločbami podaljšal veljavnost te odobritve, tako da se zadnje obdobje veljavnosti odobritve izteče 31. decembra 2006. Franciji je odobreno znižanje stopnje ali oprostitve trošarine za težko kurilno olje, ki se kot gorivo uporablja za proizvodnjo aluminijevega oksida v pokrajini Gardanne.

Komisija je z dopisom z dne 30. oktobra 2001 Franciji vročila sklep o začetku postopka, določenega v členu 88(2) Pogodbe ES, v zvezi z oprostitvijo trošarine za mineralna olja, ki se kot goriva uporabljajo za proizvodnjo aluminijevega oksida v pokrajini Gardanne (2). Komisija je zaradi tega postopka 7. decembra 2005 sprejela sporno odločbo 2006/323/ES, s katero je ugotovila, da so oprostitve trošarine za mineralna olja, ki se kot goriva uporabljajo za proizvodnjo aluminijevega oksida v pokrajini Gardanne, v pokrajini Shannon in na Sardiniji, ki jih izvajajo Francija, Irska in Italija, državne pomoči v smislu člena 87(1) ES, delno nezdružljive s skupnim trgom, in s katero je tako zadevnim državam članicam odredila, da navedene pomoči izterjajo (3). Francija je 17. februarja 2006 vložila tožbo, s katero zahteva delno razglasitev ničnosti te odločbe, kolikor se nanaša na oprostitev, ki jo je Francija dodelila pokrajini Gardanne (4).

Komisija je odločila zaključiti uradni postopek preizkusa oprostitve trošarine za težka mineralna olja, ki se uporabljajo za proizvodnjo aluminijevega oksida od 1. januarja 2004. Po tem, ko je državam članicam in tretjim zadevnim osebam omogočila, da predložijo svoja stališča v zvezi s tem, je sprejela odločbo C(2007)286 konč. z dne 7. februarja 2007 v zvezi z oprostitvijo trošarine za mineralna olja, ki se kot goriva uporabljajo za proizvodnjo aluminijevega oksida v pokrajini Gardanne, v pokrajini Shannon in na Sardiniji, ki jih izvajajo Francija, Irska in Italija (državne pomoči št. C 78-79-80/2001). Gre za odločbo, ki se v obravnavani zadevi izpodbija.

Tožeča stranka v podporo svoji tožbi navaja dva tožbena razloga, od katerih je prvi kršitev pojma državne pomoči v smislu člena 87(1) ES. Zatrjuje, da naj bi Komisija napačno uporabila pravo s tem, ko je sklepala na obstoj državne pomoči, čeprav naj ne bi bili izpolnjeni vsi pogoji, potrebni za opredelitev pomoči, kot jih je vzpostavila sodna praksa Altmark (5). Poleg tega trdi, da je Svet sprejel odločbe o odobritvi oprostitev do 31. decembra 2006 na predlog Komisije, ki bi se morala po mnenju tožeče stranke, preden je podala tak predlog, prepričati, da odobritev ne izkrivlja konkurence. Tožeča stranka torej navaja, da Komisija ni mogla na eni strani Svetu predlagati, naj sprejme odločbo o odobritvi oprostitve trošarine in naj ne nasprotuje njenemu podaljšanju do 31. decembra 2006, in na drugi strani ugotoviti, da je ta oprostitev državna pomoč, ki ni združljiva s skupnim trgom od 1. januarja 2004.

Drugi tožbeni razlog, ki ga navaja tožeča stranka, je neobrazložitev, ker izpodbijana odločba naj ne bi zajemala razvoja zadevnega trga oziroma položaja različnih podjetij na tem trgu ali škodovanja konkurenci in vpliva na zadevno trgovino.

(1) Direktiva Sveta z dne 19. oktobra 1992 o uskladitvi trošarinskih struktur za mineralna olja.

(2) Objavljeno v UL C 30, 2.2.2002.

(3) Odločba C(2005)4436 konč., državne pomoči št. C 78-79-80/2001, UL 2006, L 119, str. 12.

(4) Zadeva T-56/06, Francija proti Komisiji, sporočilo, objavljeno v Uradnem listu, objavljenem 22. aprila 2006, C 96, str. 21.

(5) Sodba Sodišča z dne 24. julija 2004 v zadevi Altmark Trans, C-280/00, ZOdl., str. I-7747.